Ajatuspaja Libera ehdottaa opintotuen korvaamista perustilillä.

– Perustili on ainutlaatuinen sosiaaliturvamalli, jossa jokainen ihminen voi itse päättää miten ja milloin käyttää opintotukea. Perustili takaa oikeat kannustimet, sillä käyttämättä jätetyt tukirahat saa myöhemmin itselleen, Libera esittelee.

Libera julkaisi tänään torstaina perustulosta analyysin, jonka kirjoittivat hallituspuolue kokoomuksen kansanedustaja, Liberan hallituksen puheenjohtaja Elina Lepomäki, emeritusprofessori Risto Harisalo, professori Teemu Malmi, Liberan toiminnanjohtaja Heikki Pursiainen ja tietokirjailija Pauli Vahtera.

Lepomäki kommentoi Liberan analyysia Puheenvuoron blogissaan.

– Perustili toimii karkeasti niin, että jokainen korkeakouluopiskelija saa opintojen alkaessa 20 000 euron pääoman perustililleen. Opiskelija saa käyttää rahoja haluamallaan tavalla opintojen rahoitukseen. Kuukausinostolle on asetettu yläraja. Tililtä voi nostaa rahaa, ja sinne voi tehdä talletuksia verotuksellisesti edullisella tavalla. Tili voi myös mennä miinukselle, jos elämäntilanne niin vaatii, Lepomäki kirjoittaa.

– Kannustimena järkevään rahankäyttöön on se, että tilillä olevat varat tuottoineen saa itselleen eläkkeelle siirtyessä, hän kertoo.

Liberan mukaan opintotuki on nykyisellään ”tulevaisuuden hyväosaisille maksettava tulonsiirto”.

– Sen saajat maksavat sen suureksi osaksi itse takaisin veroina valmistumisen jälkeen. Se on siis ihmisen elämän sisäinen tulonsiirto, varoja siirretään vanhemmalta itseltä nuorelle itselle. Välissä ovat verottaja, Kela ja muutamia vuosia. Omien rahojen kierrättäminen tällä tavalla valtion kautta on analyysin mukaan tuhlausta. Se vääristää ihmisten kannustimia tehdä järkeviä opintoalaa, opiskelunopeutta ja työntekoa koskevia valintoja. Osa varoista häviää matkan varrella hallintokustannuksiin, Libera kertoo tiedotteessaan.

Opintotuen korvaaminen perustilillä ratkaisisi Liberan mukaan nämä ongelmat.

– On järjetöntä kierrättää rahaa jo nyt raskaan julkisen sektorin välikäsien kautta. Suomessa on muutenkin vallalla käsitys, että kaikki on ilmaista, koska tulonsiirtojen kustannuksia ei tuoda riittävästi yksilölle näkyviin, Pursiainen kommentoi Liberan tiedotteessa.

Lepomäen mukaan perustili hoitaisi sosiaaliturvan vakuutustehtävän, koska miinukselle menneen tilin velat annetaan anteeksi.

– Perustilin pääoma on tilinhaltijan käytettävissä myös myöhemmin tulevaisuudessa. Perustililtä rahoitettu opintolaina maksetaan työssäkäynnillä takaisin, Lepomäki kertoo.

Vaihtoehtoisesti koko opintotuki voitaisiin Lepomäen mukaan perustilin avulla muuttaa lainapohjaiseksi sosiaaliturvaksi. Silloin opintolaina maksetaan tulevaisuudessa takaisin tulojen niin salliessa.

–Perustili mahdollistaa sen haltijalle tuen nostamisen silloin kun sitä tarvitsee. Se poistaa tulorajat ja mahdollistaa oman talouden suunnittelun opintojen aikana, Lepomäki toteaa.

Hänen mukaansa suurin osa hyvinvointivaltion tulonsiirroista tapahtuu henkilön elinkaaren sisällä, mikä tarkoittaa ”rahan siirtämistä vanhalta itseltä nuorelle itselle”.